**1-масала**

Фуқаро Л.Азизова Пойтахт савдо мажмуасидаги “Зебо” МЧЖга қарашли “Зебо” магазинидан бир жуфт туфли сотиб олади.

Эртаси куни ушбу туфлини кийиб, кўчада туфлининг товони (каблук) синиб кетиши оқибатида у ўз мувозанатни йўқотиб йиқилиб тушиб, бир қўли синиши ва танасини шикастланиши оқибатида шифохонада даволанади. Шифохонадан даволаниб чиққач, таниш адвокатининг маслаҳати билан у судга мурожаат қилиб, “Зебо” МЧЖга нисбатан етказилган моддий зарарни ундириш ҳақидаги даъво аризаси киритади.

“Зебо” МЧЖнинг адвокати С.Давронов судда фуқаро Л.Азизовага сотилган туфли Тошкент шаҳридаги “Улуғбек” МЧЖ томонидан ишлаб чиқарилганини, фуқаро Л.Азизова даъвосини “Улуғбек” МЧЖга нисбатан бериши лозимлигини, бундан ташқари, бўлган воқеада уларнинг айби йўқлигини ва жабрланувчи улар билан шартнома муносабатларида бўлмаганини, шунингдек, туфлининг яроқлилик муддати белгиланмаганини важ қилиб, суддан даъвони рад қилишни сўради.

Судья даъво аризасини рад қилиш ҳақида ҳал қилув қарори чиқарди.

**Саволлар:**

1. Мазкур низо бўйича фуқаролик ҳуқуқий муносабат субъектлари кимлар, санаб беринг?
2. Мазкур фуқаролик ҳуқуқий муносабат объекти нима?
3. “Зебо” МЧЖнинг адвокати сифатида ўз позициянгизни қандай асослаб бера оласиз?
4. Судья ушбу ҳолат бўйича тўғри қарор чиқарганми?
5. Сизнингча, низоли ҳуқуқий муносабат ечими қандай?

**2-масала**

Самарқанд шаҳрининг Регистон мажмуасида фуқаро Н.Каримов рассом Н.Нурматовнинг “Регистон” расмини сотиб олди. Рассом Н.Нурматов картинани сотиш жараёнида бу картина у томонидан чизилган расмни ягона ва оргинал нусхаси эканлигини, ушбу расмдан нусха кўчириб олиши учун келгусида сотиб олувчи фуқаро Н.Каримов имконият яратиб бериши лозимлигини таъкидлади.

Фуқаро Н.Каримов рассомга боғланиш учун ўз телефон рақамини қолдирган бўлса-да, картинани жуда қиммат баҳода сотиб олганини, уни сотиб олиши билан рассом Н.Нурматовнинг унга нисбатан ҳуқуқи қолмаслигини ва картинага нисбатан мулк ҳуқуқи унга ўтганлигини ўйлаб, бу ҳолат бўйича юристга мурожаат қилишга қарор қилди.

**Саволлар:**

1. Мазкур низо бўйича фуқаролик ҳуқуқий муносабат субъектлари ва объекти кимлар, санаб беринг?
2. Юрист сифатида фуқаро Н.Каримовга бериладиган ҳуқуқий маслаҳатингизни баён қилинг?
3. Рассом Н.Нурматовнинг талаби тўғрими?

**3-масала**

“Капитал банк”нинг Юнусобод филиали ва “Сарбон” МЧЖ ўртасида кредит шартномаси тузилди. Мазкур шартномага асосан, банк жамиятга йиллик 14 фоиз устама ҳақ тўлаш шарти билан уч йил муддатга замонавий асбоб-ускуна сотиб олиш учун кредит маблағи ажратди.

Тарафлар ўртасида тузилган кредит шартномаси шартларига мувофиқ, мажбуриятнинг бажарилишини таъминлаш мақсадида, банк томонидан мижозга агарда шартнома шартлари лозим даражада бажарилмайдиган бўлса, яъни кредит қарзи ва унга ҳисобланган фоизлар белгиланган жадвалдан кечиктирилган ҳолда тўланадиган бўлса, ҳар бир кечиктирилган кун учун
0,9 фоиз миқдорида, аммо қарз суммасининг 70 фоизидан ошиқ бўлмаган миқдорда пеня ҳамда мажбуриятнинг бажарилмаган қисмининг 25 фоизи миқдорида жарима тўлаши тўғрисида шарт қўйилди.

Кредит шартномаси бажарилишини таъминлаш мақсадида “Сарбон” МЧЖ раҳбарининг яқин ўртоғи “Магнит” хусусий корхонаси гаровга ўзининг 200 кв.м. майдонга эга бўлган биносини гаровга қўйишга розилик берди гаров шартномаси тузилди. Мазкур гаров шартномасига тарафлар имзоларини ва юридик шахсга тегишли муҳрни қўйишди.

Қарз олувчи томонидан шартнома шартлари лозим даражада бажарилмаганлиги сабабли банк судга даъво ариза билан мурожаат қилиб, жамиятдан кредит қарзи, унга ҳисобланган фоиз ва қарз суммасининг
80 фоизи миқдорида пеня ва 30 фоиз миқдорида жарима ундиришни сўради.

Суд жараёнида “Сарбон” МЧЖ Капитал банкнинг Юнусобод филиали Фуқаролик кодексининг 39-моддасига мувофиқ юридик шахс мақомига эга эмаслиги сабабли судга даъво ариза билан мурожаат қила олмаслигини, қолаверса гаров шартномаси лозим даражада расмийлаштирилмаганлигини маълум қилди.

**Саволлар:**

1. Низоли ҳуқуқий муносабат субъекти ва объектини аниқланг.
2. Мазкур вазиятда “Сарбон” МЧЖнинг ёндашувига ҳуқуқий жиҳатдан таҳлил қилинг. Банкнинг пеня ва жарима ундиришни талаб қилиши тўғрими? Вазиятга ҳуқуқий баҳо беринг.

**4-масала**

Фуқаро Олимов кечки пайт ишдан қайтаётиб йўлдан узук топиб олди. Узукни олиб уйига келиб қараса, у тилладан ясалган экан. Эртаси куни Олимов узукни таниш заргарга кўрсатиб нархини суриштирганда, заргар узук жуда қиммат туришини айтди. Хурсанд бўлиб кетган Олимов бу ҳақда ишхонасидаги дўсти Назирга айтганида, Назир унга узукни топилмалар идорасига олиб бориш кераклигини, йўқса, қонунда белгиланган жавобгарликка тортилишини айтди. Олимов маслаҳат сўраб адвокатга мурожаат қилди.

**Саволлар:**

1. Низода фуқаролик ҳуқуқининг қайси объекти ҳақида сўз бормоқда?
2. Олимовга ФК асосида қандай маслаҳат берасиз?

**5-масала:**

“Shedevr” савдо мажмуаси ёнидан ўтиб кетаётган фуқаро Акбаровга савдо мажмуаси витринада турган чиройли пиджак маъқул кўринди. Савдо мажмуасига кириб, ашёни яқиндан кузатганида, у фуқаро Акбаровга янада ёқиб, сотиб олиш истаги туғилди. У ўз фикрини сотувчига айтганида, сотувчи бир оздан кейин: “бу товар сотилмайди”, деган жавобни бериб, фақат бир дона қолганлиги, у ҳам бўлса витринани тўлдириб турганлигини айтди.

**Саволлар:**

1. Мазкур низо бўйича фуқаролик ҳуқуқий муносабат субъектлари ва объекти кимлар, санаб беринг?
2. Ашёларни қандай таснифларини биласиз, низодаги ашё қандай турдаги ашёлар тоифасига киради?
3. Юрист сифатида фуқаро Акбаровга бериладиган ҳуқуқий маслаҳатингизни баён қилинг?

**6-масала**

2018 йил март ойида Фуқаро Тошев ишчилар бригадаси билан ўз участкасида уй-жой қуриш ва бошқа қурилиш ишлари қилиш тўғрисида шартлашди. Ўзаро муносабатларни расмийлаштириш учун Тошев қўшнисидан олган шартнома намунасини таклиф қилди. Ишчилар бригадири таклиф қилинган вариантларни рад қилди ва ўз вақтида капитал қурилиш ишлари учун шартномани таклиф қилди. Иккала вариантлар асосида томонлар: «Уй-жой ва бошқа қурилиш ишларини бажариш тўғрисида шартнома» деб номланган шартномани имзоладилар. Ишчилар бригадаси томонидан ишлар ўз муддатида ва сифатли қилиб бажарилди. Бажарилган ишларни қабул қилиб олишга 3 кун қолганда кучли шамол туриб бинодаги электр тармоғидан ёнғин чиқиб бажарилган ишларнинг асосий қисми ёниб кетди. Ишчилар бригадири ҳамма бажарилган ишлар учун мукофот беришни ва сарф қилинган қурилиш материалларига қилинган харажатларни қоплашни талаб қилди. Тошев эса пул тўлашдан бош тортди. Низо ҳал қилиш учун судга топширилди.

**Саволлар:**

1. Мазкур низода фуқаролик ҳуқуқини қайси объекти ҳақида сўз бормоқда?
2. Вазиятга асослантирилган ҳуқуқий баҳо беринг.

**7-масала**

Давлат корхонаси “Уста” кооперативига тикиш ускуналарни таъмирлаш хизмати учун 500.000 сўм тўлаши керак эди. Корхонанинг бош директори чекни имзолади, лекин ундан тўлаши лозим бўлган миқдорни кўрсатмади ва тўланиши лозим бўлган суммани ва чекни тегишли тарзда расмийлаштиришни чекка ёзиб қўйишни топширди. Ноаниқ сабабларга кўра чек бош директорнинг сейфидан йуқолди ва ўғриланган чек “Сохиб” ширкатидан пулни қайтаришнинг иложи бўлмади, чунки ширкатнинг ҳисобварагидаги барча пуллар олинган ва ширкат раҳбарлари номаълум томонга кетишганди. Корхона банкка эътироз билдириб, чекнинг йўқотилишида айбсиз эканлиги, банк чек берувчининг қопланган алоҳида ҳисобварағидаги барча маблағ­ларига тенг миқдордаги миқдор кўрсатилганлигини эътиборга олмаганлигини билдирди.

**Саволлар:**

1. Низода фуқаролик ҳуқуқининг қайси объекти ҳақида сўз бормоқда?
2. Чек берувчининг эътирози қонунийми? Чекнинг қандай турларини биласиз? Вазиятга ҳуқуқий баҳо беринг.

**8-масала**

Зарафшон қишлоғи фуқароси Б.Ҳамидовникидан уй қурилиши учун тайёрлаб қўйилган ўн дона ёғочни ўғирлаб кетишди. Икки ҳафтадан сўнг унга ёғоч ўғирлаган куннинг эртасига қўшни қишлоқлик Э.Толипов деган кимса арзон гаровга номаълум ҳайдовчидан ўнта ёғоч сотиб олганлиги маълум бўлди.

Э.Толиповнинг олдига келган Б.Ҳамидов тасодифан сақланиб қолган ёғочдаги белгилардан ўзининг ёғочларини таниб қолди. Лекин ёғочлар Э.Толипов қурган оғилхонага ишлатилган эди. Б.Ҳамидов Э.Толиповдан ўғирланган ёғочларнинг нархини ёки шунга ўхшаш ўн дона ёғоч беришни талаб қилди. Э.Толипов номаълум ҳайдовчидан ёғочларни сотиб олганлигини инкор этмайди, лекин у ёғочларнинг ўғирланганлигини билмаслигини айтиб Б.Ҳамидовнинг талабига рад жавобини берди.

Э.Ҳамидов Б.Толиповдан ўғирланган ёғочларнинг нархини ундириб беришни сўраб судга мурожаат этди.

**Саволлар:**

1. Низода фуқаролик ҳуқуқининг қайси объекти ҳақида сўз бормоқда?
2. Хусусий ва турга хос аломатлар билан белгиланадиган ашёлар деганда нимани тушунасиз, мисоллар келтиринг.
3. Масаланинг асослантирилган ечимини айтинг.

**9-масала.**

1996 йилда Мансуров Дилмурод ва Воҳидова Матлуба турмуш қурадилар.

Воҳидова Матлуба турмушга чиққунига қадар ота-онасидан мерос тариқасида ҳовли-жой, видеомагнитофон ва бир қанча рўзғорда ишлатиладиган турли хил асбоб-анжомлар қолган. Эр-хотинларнинг тўрт йил биргаликда яшашлари даврида Воҳидова Матлуба дугонасидан 2 750 000 минг сўм пул қарз бўлади. Аммо унинг қарзи борлигини эри Мансуров Дилмурод билмайди. Воҳидова дугонасига олган пул суммасини ўз вақтида бера олмаганлиги сабабли, у Матлубанинг уйига келиб Мансуров Дилмуродни хабардор қилади. Ушбу олинган пул суммаси рўзғор учун ишлатилган эди. Шундан сўнг Мансуров Дилмурод мен ушбу олинган суммани тўламайман, чунки мен пулни олган эмасман ва уни тўлашга мажбур эмасман деб талабни инкор этади. Шундан сўнг оилада жанжал келиб чиқиб, эр-хотинлар биргаликдаги умумий мулклари ва ҳар бирига тегишли бўлган мол-мулкни бўлиб беришни сўраб судга мурожаат қиладилар. Бунга эса асосий сабаб, Воҳидова Матлуба ўз қарзини ота-онасидан мерос тариқасида қолган уй-жойни сотиб пул суммасини қайтаришини билдиради. Лекин Мансуров Дилмурод бунга рози бўлмайди. У уй-жойга менинг ҳам эгалик қилиш ҳуқуқим бор ва уни тасарруф этишда менинг ҳам розилигим талаб этилиши лозим деб ўз эътирозини уйни сотилиши учун билдиради. Воҳидова Матлуба эса уй-жой фақатгина унга тегишли эканлиги, уйга нисбатан эрининг ҳеч қандай мулк ҳуқуқи йўқ эканлигини билдиради.

**Саволлар:**

1. Низода фуқаролик ҳуқуқининг қайси объекти ҳақида сўз бормоқда?
2. Масаланинг асослантирилган ечимини айтинг.